KISKŐRÖS VÁROS POLGÁRMESTERE
ELŐTERJESZTÉS

(a Képviselő-testület 2015. február 25-i ülésére)
TÁRGY: 
A Kiskőrös és Térsége Ivóvízminőség-javító Önkormányzati Társulás Megállapodásának módositása

Kiskőrös és Térsége Ivóvízminőség-javító Önkormányzati Társulás társulási megállapodásának jelenlegi módosításának indoka az önkormányzatok beruházás-arányának megváltozása indokolja.

Kiskőrös és Térsége Ivóvízminőség-javító Önkormányzati Társulásban részt vevő tagönkormányzatok képviselő-testületei Magyarország Alaptörvénye 32. cikkének k) pontja, valamint a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 87.§-a alapján az egységes, lakosságbarát díjpolitikán alapuló egészséges ivóvízellátás (mint önkormányzati feladat-és hatáskör) biztosítása, célszerűbb és hatékonyabb ellátása érdekében jogi személyiséggel rendelkező társulást, a Kiskőrös és Térsége Ivóvízminőség-javító Önkormányzati Társulást (a továbbiakban: Társulás) hoztak létre.
A jelenleg érvényben levő társulási megállapodás VIII.1. pontja értelmében:

„A társult önkormányzat szavazati arányát a Tanácsban a beruházáshoz történt hozzájárulás arányában állapítják meg azzal, hogy egyik Tag sem rendelkezhet a szavazatok több mint 50 %-ával.”

Az települési önkormányzatonkénti bontásban szereplő beruházási adatok az eredetileg (2012. 06.07-én) megkötött támogatási szerződésben szereplő adatok alapján kerültek meghatározásra. A támogatási szerződés 2014.10.06. napján módosításra került. A módosítás tárgya a projekt megnövekedett építési költségeinek biztosítása. Ennek következtében a beruházás összköltségein belül szükség volt az egyes önkormányzatok költség-arányának módosítására, mert a költségnövekedés két önkormányzat beruházását érinti. A költség-arány módosítás következtében a társult önkormányzatok szavazati aránya is megváltozott, de a változás Kiskőrös Város Önkormányzatának szavazati arányát nem érinti.
A szavazati arányok változását a társulási megállapodás módosítás 1. számú melléklete tartalmazza. A szavazati arányok Soltvadkert és Jakabszállás települések esetében változtak. 
A jelenleg érvényben lévő társulási megállapodás V.1. pontja értelmében: 

„A Társulás tagjai a Társulás működésének forrásait saját költségvetésükből, beruházás arányosan biztosítják.” 

A támogatási szerződés módosításának következtében a beruházási arányok megváltoztak, ezért a Társulás működésének forrását biztosító 2015. évi tagdíjak összegét is szükséges megváltoztatni. Kiskőrös esetében a 2015. évi tagdíj összege 957.475,- Ft, szemben a 2014. évi 978.579,- Ft összeggel.
A fenti változások figyelembe vételével előkészítésre került a társulási megállapodás módosítás, amely a határozat-tervezet mellékletét képezi. 

A fentiek alapján javaslom, hogy a képviselő-testület a társulási megállapodás módosításának tárgyában a határozat-tervezetben foglaltak szerint döntsön. 
Kiskőrös, 2015. február 17.
Domonyi László sk.
polgármester
HATÁROZAT-TERVEZET

1. Kiskőrös Város Képviselő-testülete a Kiskőrös és Térsége Ivóvízminőség-javító Önkormányzati Társulás megállapodásának módosítását a határozat-tervezet mellékletében foglaltak szerint jóváhagyja.

2. A Képviselő-testület felhatalmazza a polgármestert az 1. pontban foglaltak szerinti módosított – az egységes szerkezetbe foglalt megállapodás aláírására.

